《题盱江清隐图》
宋代·邓林

盱江老人读书老，杜门不许红尘到。夜来风雨送春归，满院落尘闲不扫。

屋外青山山上云，啼猿唳鹤声相闻。舍南舍北皆春水，钓鱼矶畔多鸥群。

江南风景好如画，先生买得宁论价。只恐猿惊鹤怨鸥盟寒，征书催到金门下。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。